Төсөл
МОНГОЛ УЛСЫН ИХ ХУРЛЫН ТОГТООЛ
2026 оны ... дугаар                                                                          Улаанбаатар
сарын ...-ны өдөр              			                                      хот

ХУУЛИЙН ХЭРЭГЖИЛТИЙГ ХАНГАХ ЗАРИМ АРГА ХЭМЖЭЭНИЙ ТУХАЙ

Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, Монгол Улсын Их Хурлын чуулганы хуралдааны дэгийн тухай хуулийн холбогдох заалтыг үндэслэн Монгол Улсын Их Хурлаас ТОГТООХ нь:
1. Нийгмийн даатгалын ерөнхий хуульд нэмэлт оруулах тухай, Хөгжлийн бэрхшээлтэй хүний эрхийн тухай хуульд нэмэлт оруулах тухай хууль батлагдсантай холбогдуулан тэдгээрийн хэрэгжилтийг хангах чиглэлээр дараах арга хэмжээг авч хэрэгжүүлэхийг Монгол Улсын Засгийн газар /………………/-т даалгасугай:
1/ Засгийн газрын 2023 оны 12 дугаар сарын 13-ны өдрийн 448 дугаар тогтоолоор баталсан “Эрүүл мэндийн магадлалын зөвлөлийн дүрэм”-ийг Нийгмийн даатгалын ерөнхий хуульд нэмэлт оруулах тухай, Хөгжлийн бэрхшээлтэй хүний эрхийн тухай хуульд нэмэлт оруулах тухай хуультай нийцүүлэн шинэчилж, аймгийн төвөөс алслагдсан, хүн амын төвлөрөл бүхий сум, тосгон, суурин газарт хөдөлмөрийн чадвар алдалтын хувь, хугацаа, шалтгааныг тогтоох, сунгах үйлчилгээг тухайн нутаг дэвсгэрийн эрүүл мэндийн байгууллагад түшиглэн зохион байгуулахтай холбоотой харилцааг нарийвчлан зохицуулах;
2/ энэ тогтоолын 1 дэх заалтын 1/-д заасан үйлчилгээг үзүүлэх сум, тосгон, суурин газрыг тодорхойлохдоо хүн амын тоо, аймгийн төвөөс алслагдсан байдал, зам, тээврийн хүртээмж, тухайн нутаг дэвсгэрийн эрүүл мэндийн байгууллагын хүний нөөц, оношилгоо, шинжилгээний болон мэдээллийн технологийн чадавх зэрэг шалгуурыг харгалзан сонгох журмыг тогтоох;
3/ аймгийн төвөөс алслагдсан, хүн амын төвлөрөл бүхий сум, тосгон, суурин газарт оршин суугаа даатгуулагч, хөгжлийн бэрхшээлтэй хүн хөдөлмөрийн чадвар алдалтын хувь, хугацаа, шалтгааныг тогтоолгох, сунгуулахтай холбоотой хүсэлт гаргах, шаардлагатай үзлэг, оношилгоо, шинжилгээнд хамрагдах, баримт бичгээ бүрдүүлэх үйлчилгээг тухайн нутаг дэвсгэрийн эрүүл мэндийн байгууллагаар дамжуулан авах нөхцөлийг бүрдүүлэх;
4/ даатгуулагч, хөгжлийн бэрхшээлтэй хүнийг аймгийн төвд заавал биечлэн ирүүлэхгүйгээр холбогдох баримт бичиг, эрүүл мэндийн мэдээлэлд үндэслэн магадлах, шаардлагатай тохиолдолд мэдээллийн технологи ашиглан зайн үзлэг хийж, Эрүүл мэндийн магадлалын зөвлөлийн хурлаар цахим хэлбэрээр хэлэлцэн шийдвэрлэх үйл ажиллагааны дараалал, оролцогч байгууллага, албан тушаалтны эрх, үүргийг тодорхой болгох;
5/ хөдөлмөрийн чадвар алдалтын хувь, хугацааг сунгах асуудлыг эрүүл мэндийн нөхцөл байдал, онош, эмчилгээний мэдээлэл болон холбогдох баримт бичиг хангалттай тохиолдолд иргэнийг аймгийн төвд биечлэн ирүүлэхгүйгээр шийдвэрлэх зарчмыг баримталж, зөвхөн нэмэлт үзлэг, оношилгоо, шинжилгээ зайлшгүй шаардлагатай тохиолдолд иргэнийг биечлэн үзүүлэх зохицуулалтыг бий болгох;
6/ сум, тосгон, суурин газрын эрүүл мэндийн байгууллага, аймгийн эрүүл мэндийн байгууллага, Эрүүл мэндийн магадлалын зөвлөл, нийгмийн даатгалын байгууллагын мэдээллийн системийн харилцан уялдаа, мэдээлэл солилцох боломжийг бүрдүүлж, иргэний эрүүл мэндийн болон нийгмийн даатгалын мэдээллийг цахимаар дамжуулах, ашиглах, хадгалах мэдээллийн аюулгүй байдал, хувийн мэдээлэл хамгаалах шаардлагыг хангах;
7/ хөдөлмөрийн чадвар алдалтын хувь, хугацаа, шалтгааныг тогтоосон, сунгасан шийдвэр болон холбогдох актыг иргэнд цахимаар, эсхүл тухайн сум, тосгон, суурин газрын эрүүл мэндийн байгууллагаар дамжуулан хүргэх боломжийг бүрдүүлж, үйлчилгээний явц, шийдвэрийн талаарх мэдээллийг иргэн цахимаар хянах нөхцөлийг бүрдүүлэх;
8/ хөгжлийн бэрхшээлтэй болон хөдөлмөрийн чадвараа алдсан иргэнд үзүүлэх эрүүл мэндийн магадлалын үйлчилгээний хүртээмж, чанар, шийдвэрлэлтийн хугацаа, иргэний аймгийн төвд зорчсон тохиолдлын тоо, иргэнд учрах зардал, чирэгдэл буурсан байдлыг үнэлэх шалгуур үзүүлэлтийг тогтоож, хэрэгжилтэд тогтмол хяналт-шинжилгээ, үнэлгээ хийх.
2. Энэ тогтоолын 1 дэх заалтад заасан хууль тогтоомж, дүрэм, журам, мэдээллийн системийн зохион байгуулалтын бэлтгэлийг хангаж, шаардлагатай арга хэмжээг холбогдох хууль хүчин төгөлдөр болохоос өмнө авч хэрэгжүүлэхийг Монгол Улсын Засгийн газар /………………/-т даалгасугай.
3. Энэ тогтоолын хэрэгжилтэд хяналт тавьж ажиллахыг Монгол Улсын Их Хурлын Нийгмийн бодлогын байнгын хороо /………………/-нд даалгасугай.
4. Энэ тогтоолыг Нийгмийн даатгалын ерөнхий хуульд нэмэлт оруулах тухай болон Хөгжлийн бэрхшээлтэй хүний эрхийн тухай хуульд нэмэлт оруулах тухай хууль хүчин төгөлдөр болсон өдрөөс эхлэн дагаж мөрдсүгэй.


МОНГОЛ УЛСЫН 
